PRIJEDLOG
Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 15. stavka 2. Zakona o javnoj nabavi (Narodne novine broj 120/16, 114/22, 48/26) i članka 28. Statuta Općine Baška Voda (Službeno glasilo Općine Baška Voda “Glasnik“,  broj 26/25, 09/26), Općinsko vijeće Općine Baška Voda, na sjednici održanoj dana _____________2026. godine donosi:

PRAVILNIK
o provedbi postupaka jednostavne nabave

OPĆE ODREDBE
Članak 1.
(1) Ovim Pravilnikom uređuje se provedba postupaka jednostavne nabave radi poštivanja načela javne nabave te zakonitog, namjenskog, svrhovitog i transparentnog trošenja proračunskih sredstava. Jednostavna nabava obuhvaća nabavu roba i usluga procijenjene vrijednosti manje od 50.000,00 eura bez poreza na dodanu vrijednost, te nabavu radova procijenjene vrijednosti manje od 100.000,00 eura bez poreza na dodanu vrijednost. Nabava roba, usluga i radova do ovih vrijednosti sukladno odredbama Zakona o javnoj nabavi izuzete su iz primjene Zakona o javnoj nabavi.
(2) U svrhu pripreme postupaka jednostavne nabave provodi se analiza tržišta koja  obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama upravnih tijela Naručitelja.
(3) Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.
(4) U provedbi postupaka nabave roba, radova i/ili usluga uz ovaj Pravilnik, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
(5) Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Članak 2.
Svi iznosi navedeni u ovom Pravilniku odnose se na iznose bez poreza na dodanu vrijednosti   ( u daljnjem tekstu: PDV).

TEMELJNI POJMOVI
Članak 3.
Pojedini pojmovi u smislu ovog Pravilnika imaju sljedeća značenja: 
· Plan nabave je dokument koji naručitelj donosi za kalendarsku godinu sukladno odredbama Zakona o javnoj nabavi
· Naručitelj je Općina Baška Voda, obveznik primjene Zakona o javnoj nabavi
· Odgovorna osoba naručitelja je općinski načelnik
· Ponuditelj je gospodarski subjekt koji je dostavio ponudu
· Gospodarski subjekt je fizička ili pravna osoba ili zajednica tih osoba koji na tržištu nude izvođenje radova i/ili posla, isporuku robe i pružanje usluga
· Procijenjena vrijednost je ukupna vrijednost nabave koja uključuje sve opcije i moguća obnavljanja ugovora bez poreza na dodanu vrijednost
· Modul jednostavne nabave – modul EOJN RH putem kojega se provode postupci jednostavne nabave
· EOJN RH- Elektronički oglasnik javne nabave Republike Hrvatske

NAČELA I SPRJEČAVANJE SUKOBA INTERESA
Članak 4.
Prilikom provođenja postupaka koje uređuje ovaj Pravilnik, Naručitelj je obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načala koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i transparentnosti, te načelo učinkovitosti, ekonomičnosti i svrhovitosti trošenja javnih sredstava.

Članak 5.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) O sukobu interesa na odgovarajući način primjenjuju se odredbe Zakona o javnoj nabavi i drugih propisa koji uređuju područje sukoba interesa.

PLANIRANJE JEDNOSTAVNE NABAVE
Članak 6.
(1) Postupci jednostavne nabave u iznosu preko 5.000,00 eura bez PDV-a moraju biti usklađeni s Planom nabave Naručitelja.
(2) Nije dozvoljeno cijepanje predmeta nabave s namjerom izbjegavanja Zakona o javnoj nabavi ili pravila iz ovog Pravilnika.

RAZINE JEDNOSTAVNE NABAVE
Članak 7.
Vrijednosni pragovi u smislu ovog Pravilnika su sljedeći:
a) Provedba postupaka jednostavne nabave roba, usluga i radova procijenjene vrijednosti do 15.000,00 eura
b) Provedba postupaka jednostavne nabave roba i usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura
c) Provedba postupaka jednostavne nabave roba i usluga procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI MANJE (ILI JEDNAKE) OD 15.000,00 EURA

Članak 8.
(1) Nabavu roba, usluga i radova procijenjene vrijednosti manje (ili jednake) od 15.000,00 eura, naručitelj provodi izdavanjem narudžbenice subjektu ili potpisivanjem ugovora, ovisno o predmetu nabave, jednom gospodarskom subjektu.
(2) Uz narudžbenicu/ugovor se prilaže i jedna ponuda gospodarskog subjekta.
(3) Narudžbenica obavezno sadrži podatke o:
a) Naručitelju
b) Gospodarskom subjektu dobavljaču
c) Vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupnih cijena odnosno troškovnik
d) Roku i mjestu isporuke
e) Načinu i mjestu isporuke
f) Narudžbenicu potpisuje općinski načelnik.
(4) Općinski načelnik nakon potpisane narudžbenice može sastaviti i ugovor ukoliko se radi o uslugama ili isporukama koje traju ili je zbog samog predmeta nabave potrebno detaljnije opisati međusobne odnose.
(5) Evidenciju o izdanim narudžbenicama i ugovorima iz ovog članka vodi Jedinstveni upravni odjel.

PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA
Pokretanje postupka nabave
Članak 9.
(1) Općinski načelnik donosi odluku o početku jednostavne nabave, koja mora sadržavati:
a) naziv predmeta nabave,
b) podatke o Naručitelju,
c) procijenjenu vrijednost nabave i evidencijski broj,
d) iznos i izvor planiranih sredstava,
e) kriterij za odabir,
f) naziv i sjedište gospodarskih subjekata kojima će se poslati poziv za dostavu ponude, ukoliko je primjenjivo ili navod o javnoj objavi,
g) podatke o članovima stručnog povjerenstva koje provode postupak jednostavne nabave
(2) Odlukom iz stavka 1. ovog članka čelnik Naručitelja imenuje u stručno povjerenstvo najmanje 3 osobe za pripremu i provedbu postupka.
(3) Obveze i ovlasti povjerenstva su:
a) priprema postupka nabave: priprema uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, priprema poziva na dostavu ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,
b) provedba postupka nabave: slanje poziva na dostavu ponuda gospodarskim subjektima, otvaranje pristiglih ponuda, izrada zapisnika o pregledu i ocjeni ponuda, izrada odluke o odabiru sukladno kriteriju za odabir

Članak 10.
Postupak nabave procijenjene vrijednosti veće od 15.000,00 eura, a jednake ili manje od 25.000,00 eura za robe i usluge, odnosno jednake ili manje od 45.000,00 eura za radove provodi se pozivom za dostavu ponude upućenim najmanje trojici gospodarskih subjekata putem modula jednostavne nabave u Elektroničkom oglasniku javne nabave Republike Hrvatske (dalje: EOJN RH).

Članak 11.
(1) Postupak nabave procijenjene vrijednosti veće od 25.000,00 eura za robe i usluge, odnosno veće od 45.000,00 eura za radove provodi se putem javne objave u modulu jednostavne nabave EOJN RH. 
(2) Uz javnu objavu iz stavka 1. ovoga članka, Naručitelj može dodatno putem EOJN RH uputiti poziv za dostavu ponuda najmanje trima gospodarskim subjektima.

Članak 12.
 Poziv na dostavu ponuda sadrži:
a) naziv, OIB, adresu i kontakt podatak Naručitelja,
b) osnovne informacije o predmetu nabave (opis, količina, troškovnik),
c) procijenjenu vrijednost nabave bez PDV-a,
d) kriterij za odabir ponude,
e) uvjete sposobnosti gospodarskih subjekata i traženu dokumentaciju, ako se traže,
f) uvjete plaćanja i odredbe o jamstvima, ako se traže,
g) način dostave ponuda, način i rok plaćanja,
h) rok valjanosti ponude,
i) podatke o pravnoj zaštiti, ako je primjenjivo,
j) datum objave poziva u EOJN-u,
k) ostale podatke ukoliko su potrebni.	

Članak 13.
Rok za dostavu ponuda ne smije biti kraći od 5 (pet) dana od dana upućivanja, odnosno objavljivanja poziva na dostavu ponuda.

Članak 14.
(1) Po isteku roka za dostavu ponuda, uredno pristigle ponude otvaraju se od strane stručnog povjerenstva Naručitelja.
(2) Ponude zaprimljene nakon roka za dostavu ponuda, neće se razmatrati.
(3) Otvaranje ponuda nije javno.
(4) Za postupke vođene putem javne objave poziva na dostavu ponuda u sustavu EOJN-a, javno se objavljuje zapisnik o otvaranju ponuda.

Članak 15.
(1) Nakon otvaranja ponuda Povjerenstvo pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda, te izrađuje zapisnik o pregledu i ocjeni ponuda.
(2) Zapisnik sadrži najmanje podatke o Naručitelju, predmetu nabave, broju zaprimljenih ponuda, ponuditeljima i ponuđenim cijenama te članovima stručnog povjerenstva u postupku nabave koji provode postupak otvaranja ponuda.
(3) Tijekom pregleda i ocjene ponuda može se od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.
(4) Pregled i ocjena ponuda su tajni do donošenja odluke Naručitelja.

Članak 16.
(1) Kriterij za odabir ponude može biti najniža cijena ili ekonomski najpovoljnija ponuda.

(2) Ponude se uspoređuju na temelju cijene ponuda bez PDV-a.


Članak 17.
Rok valjanosti ponude iznosi najmanje 30 dana.

Članak 18.
(1) Na temelju zapisnika o pregledu i ocjeni ponuda, kojeg potpisuju članovi stručnog povjerenstva, načelnik donosi odluku o odabiru ili poništenju postupka nabave.
(2) Odluka o odabiru ponuditelja/poništenju postupka nabave sadrži:
a) Podatke o naručitelju
b) Predmet nabave za koji se donosi odluka o odabiru/ poništenju postupka
c) Procijenjena vrijednost nabave,
d) Evidencijsku oznaku nabave,
e) Naziv i sjedište gospodarskih subjekata kojima je upućen poziv za dostavu ponude ili navod o javnoj objavi,
f) Naziv i sjedište ponuditelja čija je ponuda odabrana, ako se odnosi na odluku o odabiru,
g) Cijena odabrane ponude, ako se odnosi na odluku o odabiru,
h) Kriterij za odabir,
i) Razloge za poništenje postupka, ako se donosi odluka o poništenju postupka nabave,
j) Uputu o pravnoj zaštiti,
k) Datum donošenja i potpis odgovorne osobe.
(3) Za donošenje odluke o odabiru dovoljna je jedna pristigla ponuda koja udovoljava svim traženim uvjetima Naručitelja.
(4) U slučaju da je cijena ponude veća od procijenjene vrijednosti nabave, naručitelj može donijeti odluku o odabiru iste ukoliko ima ili će imati osigurana sredstva.
(5) Odluka o odabiru dostavlja se putem modula jednostavne nabave EOJN RH svim gospodarskim subjektima koji su dostavili ponudu.
(6) Na temelju odluke o odabiru, općinski načelnik s odabranim ponuditeljem sklapa ugovor o nabavi.

Poništenje postupka
Članak 19.
(1) Naručitelj može donijeti odluku o poništenju postupka jednostavne nabave ako:
a) nije pristigla nijedna ponuda ili nijedna valjana ponuda,
b) vrijednost svih pristiglih ponuda su veće od osiguranih sredstava ili procijenjene vrijednosti, a Naručitelj ne može osigurati dodatna sredstva,
c) postanu poznate okolnosti zbog kojih nebi došlo do pokretanja postupka, da su bile poznate prije njegova pokretanja,
d) se utvrdi sukob interesa koji se ne može na drugačiji način otkloniti,
e) je to potrebno radi zaštite javnog interesa.
(2) Odluka o poništenju postupka jednostavne nabave dostavlja se/ objavljuje se putem modula jednostavne nabave EOJN RH.

IZVRŠENJE UGOVORA O JEDNOSTAVNOJ NABAVI
Članak 20.
(1) Ugovor o jednostavnoj nabavi mora biti u skladu s uvjetima određenim u pozivu na dostavu ponuda i odabranom ponudom.
(2) Ugovorne strane izvršavaju ugovor o nabavi u skladu s uvjetima određenima u pozivu za dostavu ponuda i odabranom ponudom.
(3) Naručitelj je obvezan kontrolirati je li izvršenje ugovora o nabavi u skladu s uvjetim određenim u pozivu na dostavu ponuda i odabranom ponudom.
(4) Izmjene ugovora o nabavi za vrijeme njegova trajanja dozvoljene su pod uvjetom da se ne mijenja pravna priroda ugovora, kao i opseg i priroda predmeta nabave te cijene iz ponude.
(5) Na odgovornost ugovornih strana za ispunjenje obveza iz ugovora o jednostavnoj nabavi primjenjuju se odgovarajuće odredbe Zakona o obveznim odnosima.
 (6) Ukupna vrijednost osnovnog ugovora i svih njegovih izmjena ne smije prijeći gornji vrijednosni prag kategorije jednostavne nabave u okviru koje je proveden postupak.

PRAVNA ZAŠTITA

Članak 21.
(1) U postupcima jednostavne nabave čija je procijenjena vrijednost veća od 15.000,00 eura gospodarski subjekt koji je sudjelovao u postupku ima pravo podnijeti prigovor općinskom načelniku Naručitelja.
(2) U postupcima jednostavne nabave manje ili jednake od 15.000,00 eura, pravna zaštita iz ovog članka se ne primjenjuje.
(3) Prigovor se podnosi sukladno odredbama dokumentacije o nabavi, putem EOJN RH ili elektroničkom poštom, ovisno o načinu podnošenja određenom u dokumentaciji o nabavi.

Članak 22.
(1) Rok za podnošenje prigovora je 5 (pet) dana od dana objave odluke o odabiru ili poništenju u EOJN RJ, odnosno od dana njezine dostave ponuditelju.

(2) Prigovor mora sadržavati najmanje:
a) podatke o gospodarskom subjektu koje podnosi prigovor,
b) oznaku postupka jednostavne nabave (evidencijski broj nabave ili broj objave u EOJN RH),
c) odluku Naručitelja na koje se prigovor odnosi,
d) obrazloženje činjenica i navoda na kojima se prigovor temelji.

(3) Podnošenje prigovora odgađa sklapanje ugovora ili izdavanje narudžbenice.

Članak 23.
(1) O podnijetom prigovoru odlučuje općinski načelnik te isti može:
a) odbaciti prigovor ako nije pravodoban ili nije dopušten,
	b) odbiti prigovor kao neosnovan,
 c) prihvatiti prigovor i naložiti otklanjanje nepravilnosti - nakon čega će se provesti ponovni  
     postupak pregleda i ocjene ponuda i donijeti nova odluka.
	d) poništiti postupak jednostavne nabave ili njegov dio.

 (2) Odluka o prigovoru dostavlja se podnositelju prigovora putem modula jednostavne nabave EOJN RH.

(3) Protiv odluke načelnika Općine Baška Voda donesene povodom prigovora žalba nije dopuštena.

(4) Podnositelju prigovora ne pripada pravo na naknadu troškova u povodu izjavljenog prigovora.
(5) Postupak odlučivanja o prigovoru iz ovoga članka nije upravni postupak, a odluka naručitelja nema svojstvo upravnog akta.

(6) Podnošenje prigovora ne predstavlja pravnu zaštitu u smislu Zakona o javnoj nabavi i ne daje pravo na pokretanje postupka pred Državnom komisijom za kontrolu postupaka javne nabave

PRIJELAZNE I ZAVRŠNE ODREDBE
Članak 24.
Datumom stupanja na snagu ovog Pravilnika prestaje važiti Pravilnik o provedbi postupaka jednostavne nabave KLASA: 024-02/24-01/03, URBROJ: 2181-17-01-24-01, objavljen u službenom glasilu Općine Baška Voda „Glasnik“ broj 03/2024 od 12.veljače 2024.g..

Postupci jednostavne nabave pokrenuti prije stupanja na snagu ovoga Pravilnika dovršit će se prema odredbama akta koji je bio na snazi u trenutku pokretanja postupka.

Ovaj Pravilnik stupa na snagu 1. rujna 2026. godine, a objavit će se u Elektroničkom oglasniku javne nabave RH, Službenom glasniku Općine Baška Voda te na službenim stranicama Općine Baška Voda.


                                                                                              Predsjednik općinskog vijeća


KLASA:
URBROJ:
Baška Voda,__________2026. godine












